রবীন্দ্রসদন সংলগ্ন সাবস্টেশন পুড়ে যাওয়ার পর বিচিত্র সংকটে মেট্রো কর্তৃপক্ষ। ট্রেনের সংখ্যা ঠিক রাখতে গিয়ে ঘড়ির সঙ্গে পাল্লা দিতে পারছেন না তাঁরা। আবার পুজোর মুখে ট্রেনের সংখ্যা কমালে যাত্রীদের হয়রানি! 
পরিস্থিতির ফেরে কখনও মেট্রো পেতে অপেক্ষা করতে হচ্ছে ১০ থেকে ১৫ মিনিট। আবার কখনও ট্রেন ঢুকছে পিঠোপিঠি, দু’তিন মিনিটের ব্যবধানে। ফলে কখন যে কোন ট্রেন প্ল্যাটফর্মে ঢুকবে তা নির্দিষ্ট করে বলা যাচ্ছে না। ঘড়ি, না ট্রেনের সংখ্যা— কোনটিকে প্রাধান্য দেওয়া হবে, তা নিয়ে সংশয় তৈরি হয়েছে মেট্রো কর্তৃপক্ষের মধ্যেও।
বিদ্যুৎ সংকটে পার্ক স্ট্রিট থেকে রবীন্দ্র সদনের মধ্যে মেট্রোর গতি বেঁধে দিতে হয়েছে। ফলে ওই পথ পেরোতে প্রতিটি মেট্রোর গড়ে ৫ মিনিট সময় বেশি লাগছে। 
পুজোর মুখে রবীন্দ্র সদন এবং এসপ্ল্যানেডে যাত্রী বাড়ায় সময় আরও বেশি লাগছে। উদ্ভূত জটিলতায় নোয়াপাড়া এবং নিউ গড়িয়ায় সময়মতো মেট্রো ছাড়ার জন্য রেক পৌঁছচ্ছে না। ফলে দু’প্রান্তেই বিলম্ব বাড়ছে। 
ট্রেন কমালে ঘড়ি মেনে চলা সম্ভব হবে— এই যুক্তিতে মেট্রোকর্তাদের একাংশ দৈনিক ট্রেনের সংখ্যা ৩০০ থেকে বেশ খানিকটা কমিয়ে দেওয়ার কথা বলেন। কিন্তু যাত্রী যেখানে বেড়েছে, সেখানে ট্রেন কমালে হিতে বিপরীত হওয়ার আশঙ্কা করছেন আরেক পক্ষ। কিছু রেকে দরজা বন্ধ হওয়া নিয়েও সমস্যা আছে। ফলে ট্রেন কমালে ভিড়ের চাপে পরিষেবা ভেঙে পড়তে পারে বলে আশঙ্কা রয়েছে।
এক মেট্রোকর্তা বলেন, “ট্রেন কমালে সমস্যা বা়ড়বে। তাই আপাতত ঘড়ির কথা ভুলতে হয়েছে। আগামী সপ্তাহে সমস্যা মিটে যাবে বলে আশা করছি।”